Torsdag erkendte en dreng til Nordjyllands Politi, at han står bag telefontruslen med Gl. Lindholm Skole i Nørresundby den 11. november 2014. Det er en elev på skolen og under den kriminelle lavalder. Han erkendte ved afhøring, at han stod bag truslen, der førte til, at store politistyrker undersøgte skolen. Det er Nordjyllands Politis opfattelse, at der har været tale om grove drengestreger. - Truslen har aldrig været alvorligt ment. Der er udelukkende tale om en dreng, der ikke har tænkt over konsekvenserne af sin handling, siger politikommissær Lars Nørskov Jørgensen fra Nordjyllands Politi. Han understreger, at drengen på intet tidspunkt har haft til hensigt at gennemføre truslen. Det var blandt andet telefonoplysninger, der førte efterforskere fra Nordjyllands Politi på sporet af drengen, der hurtigt gik til bekendelse, da han blev konfronteret. Drengen blev efter endt afhøring på grund af sin unge alder overgivet til de sociale myndigheder.

Opsummering:
Nordjyllands Politi har fundet gerningsmanden til truslen mod Gl. Lindholm Skole